ועדת העבודה, הרווחה והבריאות, כנסת 15, פרוטוקול מספר 497, 2002-04-30 13:00

מוזמנים: אילנה מישר משרד הבריאות אלדד לנדס משרד החקלאות מרים פרוינד משרד החקלאות מיכל סגן-הן משרד החקלאות

קצרנית: תקנות בריאות הציבור (מזון) (שאריות חומרי הדברה) (תיקון) התשס"ב-2002.

יאיר פרץ: אני מתכבד לפתוח את ישיבת הוועדה.

יאיר פרץ: על סדר היום: תקנות בריאות הציבור (מזון) שאריות חומרי הדברה) (תיקון) התשס"ב-2002.

אילנה מישר: התקנות הקיימות כוללות את הפירוט של כל שאריות חומרי ההדברה שמצויות במזון שמשווק לצרכן.

אילנה מישר: את הפירוט של החומרים ואת הכמויות צריכים לעדכן לפי מה שמקובל.

אילנה מישר: זה בעצם מהות התקנות.

יאיר פרץ: מה זה אומר?

רינה ורסנו: התקנות מבוססות על שני תחומים: על צורך חקלאי ועל מדדים טוקסוקולוגיים.

רינה ורסנו: מבחינה חקלאית צריך כך וכך כמות לרסס.

רינה ורסנו: נשאר חומר מסויים בפרי.

רינה ורסנו: אנחנו בודקים אם השארית הזאת גורמת לנזקים או לא בהתאם למדדים הטוקסוקולוגיים שיש בידיים שלנו.

רינה ורסנו: אם אין צורך חקלאי אנחנו לא מאשרים את החומר.

רינה ורסנו: למה אנחנו זקוקים כל הזמן לעדכון של התקנה?

רינה ורסנו: משום שיש חומרים שיוצאים משימוש ויש חומרים שנכנסים לשימוש.

רינה ורסנו: אם פעם היה מותר בעגבניה, פלפל וכך הלאה, יכול להיות שהיום צריך את זה גם במוצרים אחרים.

רינה ורסנו: התקנה היא פרטנית, כלומר חומר מסויים לירק מסויים.

רינה ורסנו: בנוסף יש שינויים גם מבחינה תקינה בינלאומית.

ג'ודי וסרמן: לפי איזו תקינה בינלאומית?

רינה ורסנו: הקודקס האלמנטרי.

רינה ורסנו: זאת התקינה שמקובלת בסחר הבינלאומי.

יאיר פרץ: האם הסיסמא שפירות וירקות זה דבר בריא היא לא נכונה?

רינה ורסנו: לא.

רינה ורסנו: במידה והחקלאים עומדים בתנאים של הריסוס, עומדים בחומרים הנכונים שמותר להם, הרמה שנקבעה לא מסכנת בריאות.

יאיר פרץ: אבל קיימות שאריות של חומרי הדברה בתוך הפרי?

רינה ורסנו: כן.

יאיר פרץ: הריסוסים החדשים שמשתמשים בהם מקלים או מחמירים?

יאיר פרץ: אני יודע שכל חומרי ההדברה היום הם פחות רעילים.

מרים פרוינד: רוב חומרי ההדברה החדשים מתוכננים ככה שהרעילות שלהם לבני אדם יותר נמוכה מהחומרים הישנים.

מרים פרוינד: הם בדרך כלל עובדים על מערכות אצל חרקים או פטריות שלא קיימים אצל בני אדם.

מרים פרוינד: אחד הקריטריונים לאישור החומרים האלה זה גם הבטיחות שלהם לסביבה.

מרים פרוינד: אנחנו משתדלים מאוד שגם השאריות בסביבה תהיינה כאלה שלא ייגרמו נזקים לסביבה, כולל לבעלי חיים שנמצאים באדמה, במים ובמקומות אחרים.

יאיר פרץ: מאחר ובאתם לכאן על-מנת לשמור על בריאות הציבור, אז אין דרך אחרת אלא לאשר את התקנה.

יאיר פרץ: התקנה מאושרת.